Kansanedustaja Ville Tavio (ps.) kritisoi oikeusministeriön vihapuheen vastaista Against Hate -kampanjaa.

Ville Tavion mukaan se ei perustu voimassa olevaan lakiin. Hän huomauttaa, että termiä ”vihapuhe” ei mainita rikoslaissa. eikä sitä ole Suomen lailla näin ollen säädetty rangaistavaksi teoksi.

– Jotta vihapuhe olisi rikos, sillä tulisi olla selkeä tunnusmerkistö, Tavio sanoo.

Hänen mielestään vihapuhe on orwellilainen uustermi, jolla pyritään rajoittamaan toisinajattelijoiden sananvapautta ja hillitsemään EU- sekä maahanmuuttokritiikkiä. Tavio pitää termin vihapuhe käyttöä enemmän poliittisena kuin juridisena.

Tavio ihmettelee, miksi oikeusministeri Antti Häkkänen (kok.) ei ole puuttunut siihen, että ”ministeriön oma viestintäkampanja tekee Suomen oikeusministeriöstä naurunalaisen”.

– Vihainen puhe ja poliittisesti epäkorrekti puhe ovat sananvapauteen kuuluvia perusoikeuksia, Tavio sanoo.